Motivu númiru 1
Motivu númiru 1 (En ingrés: Motif Number 1) es una cabaña de pescaol assitiau nel Muelli Bradley (en ingrés: Bradley Wharf), nel puertu'l monicipiu de Rockport, Massachussets, enos Estaus Uníus. Es conocía ena pintura i ena estoria'l arti por sel el edificiu más pintau enos Estáus Uníus.

Toponimia 
Si creye qu'el pintol Lester Hornby (1882 - 1956) hue'l primel en nombral ala cabaña comu "Motivu númiru 1", una referencia a qu'hue el su motivu favoritu pala su obra artística. Posteriolmenti'l nombri consiguió acetación general.

Estoria 

La cabaña original hue costruía ena década de 1840, tiempu enque varius artistas hormarun una coloña d'artistas en Rockport. La cabaña si convirtió nel ojetu favoritu delos artistas palas sus pinturas, debíu al componimientu i'l alumbraeru del su assitiamientu, assín comu por sel un símbolu dela vida marítima de Nueva Ingalaterra.

Nel añu 1929 hue mercau i gastau comu estuyu pressonal pol pintol John Buckley. El pintol vendió la cabaña al monicipiu'n 1945. El monicipiu, en reconocencia dela emportacia dela estrutura, tien el mandau'l mantenimientu i condura dela cabaña.

L'estrutura original hue destruía duranti la Ventisca de 1978 debíu alas olas del mari i la barcuná causás pola trúbila, peru hue recostruía essi mesmu añu.

Estrutura 
La cabaña s'assitia nuna basi de piera de granu, col restu dela estrutura'n maera i fachá de colol roxu.

Coltura populal 
L'estrutura es conocía por sel l'estrutura más pintá ena estoria'l arti enos Estaus Uníus. Muchus artistas gastarun la estrutura palas sus criacionis artísticas. Destacan pintoris comu'l empresionista Harry Aiken Vincent i Aldro Hibbard 

Una copia d'8 metrus (27 pies) hue costruía'n Rocksport i espuesta ena Feria Mundial de Chicago de 1933, pala participación ena American Legion's Convention. El proyeutu criau alo primeru polos legionarius de Rocksport, alogu tuvu l'ayúa delos biembrus dela Asociación d'artistas de Rocksport i de tou'l monicipiu. El proyeutu sirvió comu campaña pulicitaria i traxu visitaoris al puebru.

Vea-si tamién 

  Nueva Ingalaterra
 Coloña d'artistas

Referencias

Bilblografía

Atijus p'ahuera 

 Asociación d'artistas de Rocksport i Museu